Kohler-Barnard gaan teen skorsing appelleerDianne Kohler-Barnard Kohler-Barnard is Vrydag deur die Demokratiese Alliansie (DA) se federale uitvoerende komitee skuldig bevind aan wangedrag en die komitee het beslis dat haar lidmaatskap opgeskort moet word. Dit kom nadat Kohler-Barnard opslae gemaak het toe sy ŉ omstrede inskrywing oor PW Botha op sosiale media gedeel het. In die inskrywing van Paul Kirk, ŉ joernalis, het hy onder meer geskryf: “Hierdie is ŉ blêddie sirkus. Kom asseblief terug PW Botha. Jy was by verre eerliker as enige van hierdie ANC skurke.” ŉ DA-woordvoerder het bevestig dat Kohler-Barnard geregtig is om binne die volgende tien dae teen haar skorsing te appelleer en sy is Saterdag in verskeie berigte aangehaal dat sy dit wel gaan doen. Intussen het die ANC Saterdag haar skorsing as ŉ gerieflike publisiteitsfoefie beskryf wat “niks sou doen om van die party se tweeling-demone van rassisme en apartheidheerskappy ontslae te raak nie”. In ŉ verklaring wat deur die kantoor van die ANC se hoofsweep uitgereik is, het die regerende party gesê die DA moet met al die rassiste in sy onderskeie range afreken. “Totdat die DA deurlopend met al die rassiste in die party afgereken het, sal hulle sukkel om Suid-Afrikaners te oortuig dat hulle getransformeer het en ŉ tuiste vir alle persone ongeag hul velkleur is.” Dennis Bloem, woordvoerder van Cope, het gesê dié party stem saam met die DA se besluit om Kohler-Barnard se lidmaatskap op te skort. “Die skade wat sy die party berokken het, is net te groot om te ignoreer of ligtelik te hanteer,” het Bloem gesê. “Ons land het apartheid 21 jaar gelede begrawe. Ons kan beslis nie hierdie spook toelaat om ons hede of toekoms te bewoon nie. Die persone wat terug verlang na die ou struktuur het geen plek in ons samelewing of in die politieke sfeer nie.”